Wynlandgoed-moord: Verdagte probeer selfmoord pleegAnthea du Preez. Foto: Verskaf Lt.kol. André Traut, woordvoerder van die polisie, het aan Maroela Media bevestig dat Morné Boshof (41) Vrydag vlugtig in die Rawsonville-landdroshof verskyn het op aanklag van moord. “Ons kan ook bevestig dat die verdagte probeer selfmoord pleeg het.” Volgens Traut het Boshof na sy hofverskyning in die aanhoudingselle probeer selfmoord pleeg. “Hy is deur ‘n geneesheer behandel. Hy bly in aanhouding.” Volgens Traut is die hofsaak intussen tot volgende week Vrydag uitgestel. ‘n Gedenkdiens vir Anthea du Preez het intussen Vrydagmiddag in die NG-kerk te Rawsonville plaasgevind. Anthea, die vrou van Hennie du Preez, eie­naar van die bekende Du Preez-wynlandgoed in Breedekloof, is Maandagoggend dood aangetref in haar huis op hul plaas, De Denne. Die polisie wil steeds nie navrae beantwoord oor hoeveel verdagtes moontlik met haar moord verbind word nie. Hulle het ook nog nie meer inligting oor die omstandighede rondom haar moord of die motief daarvan bekend gemaak nie. Du Preez laat haar man, drie kinders Jean, Hennie jr., Janette, en nege kleinkinders agter.